צ'אק ייגר

| --- | --- |

בריגדיר גנרל צ'אק ייגר
 לידה:  13 בפברואר 1923 המלין, וירג'יניה המערבית
 פטירה:  7 בדצמבר 2020 (בגיל 97) לוס אנג'לס, קליפורניה
 מקום קבורה:  בית הקברות הלאומי ארלינגטון
 מדינה:  ארצות הברית
 כינוי:  צ'אק
 השכלה:  בית הספר של המלין  בית הספר לטייסי ניסוי, רייט פטרסון
 בת זוג:  גלניס ייגר (התחתנו: 1945; נפטרה: 1990)  ויקטוריה סקוט ד'אנג'לו (התחתנו: 2003)
 מספר צאצאים:  4 
 השתייכות:  חילות האוויר של צבא ארצות הברית (1941–1947)  חיל האוויר האמריקני חיל האוויר האמריקני (1947–1975)
 תקופת הפעילות:  1941–1975 (כ־34 שנים)
 דרגה:    בריגדיר גנרל
 תפקידים בשירות
 טייס קרב  טייס ניסוי  מפקד כנף  מפקד בסיס 
 פעולות ומבצעים
 מלחמת העולם השנייה  מלחמת קוריאה  מלחמת וייטנאם
 עיטורים
 קצין בלגיון הכבוד (2003)  היכל התהילה של קליפורניה (2009)  Aerospace Walk of Honor (1990)  גביע קולייר (1947)  היכל התהילה הבנילאומי של החלל (1981)  International Air & Space Hall of Fame (1966)  מדליית השירות המצוין של חיל האוויר (1975)  היכל התהילה הלאומי של התעופה (1973)  מדליית החירות הנשיאותית (23 במאי 1985)  Mackay Trophy (1947)  מדליית המערכה בווייטנאם  אות השירות הפעיל  Marksmanship Ribbon  מדליית השירות בווייטנאם  מדליית המערכה האמריקנית  מדליה לשירות הביטחון הלאומי  מדליית צבא הכיבוש  Air and Space Longevity Service Award  מדליית ציון לשבח  Congressional Silver Medal  מדליית הניצחון במלחמת העולם השנייה  לב הארגמן  לגיון ההצטיינות של ארצות הברית בדרגת לגיונר  כוכב הארד  מדליית המערכה האירופית־אפריקאית־המזרח התיכון  מדליית האוויר  גביע הרמון  כוכב הכסף  פרס הורשיו אלג'ר  צלב התעופה המצוינת 
 תפקידים אזרחיים
 ראש ועדת רוג'רס  מדריך טיסה  סוכן מכירות
 
צ'ארלס אֶלְווּד "צ'אק" יֵיגֶר (באנגלית: Charles Elwood "Chuck" Yeager; ‏13 בפברואר 1923 – 7 בדצמבר 2020) היה בריגדיר גנרל בחיל האוויר של ארצות הברית, אלוף הפלות ביום אחד וטייס ניסוי שובר שיאים, שבשנת 1947 היה לאדם הראשון בהיסטוריה ששבר במטוסו את מחסום הקול.
ייגר גדל בהמלין שבמערב וירג'יניה. הוא החל את הקריירה הצבאית שלו כצוער בחילות האוויר של צבא ארצות הברית במלחמת העולם השנייה בשנת 1941. בספטמבר 1942, לאחר ששירת כמכונאי מטוסים, נכנס לקורס טיס, ועם סיום הקורס הועלה לדרגת קצין טיסה (מקבילה לרב-סמל). הוא הועבר לזירה האירופית ושם, עם מטוס ה-P-51 מוסטנג "גלן הזוהרת", השיג את הישגיו וניצחונותיו הקרביים עם רקורד של 11.5 הפלות. ב-5 במרץ 1944 הופל מעל צרפת של וישי, הוחבא על ידי המאקי, וחזר לידי בעלות הברית. ב-12 באוקטובר 1944 הפיל חמישה מטוסי קרב מסוג מסרשמיט Bf 109, ובכך זכה בתואר הנכבד אלוף הפלות ביום אחד.
לאחר המלחמה הפך לטייס ניסוי ובחן מטוסים רבים, כולל את המטוס הרקטי הניסויי של הוועדה הלאומית המייעצת לאווירונאוטיקה (NACA). ב-14 באוקטובר 1947 הטביע את חותמו בהיסטוריה בכך שהפך לאדם הראשון בהיסטוריה ששבר במטוסו את מחסום הקול רשמית, במטוס הרקטי בל X-1 בגובה 13.7 ק"מ (45,000 רגל) ובמהירות מעט גבוהה יותר ממאך 1. בשל טיסתו ההיסטורית הוענקו לו ב-1948 הגביעים הנחשבים גביע קולייר וגביע מקאי. במהלך השנים הבאות המשיך לשבור שיאי מהירות וגובה נוספים. בשנת 1962 מונה לפקד על בית הספר לטיסה של חיל האוויר של ארצות הברית, שמבין בוגריו יצאו האסטרונאוטים הראשונים.
ייגר פיקד על טייסות קרב וכנפות בגרמניה ובדרום-מזרח אסיה במהלך מלחמת וייטנאם. בשל התנהלותו, יעילותו והישגי הטייסות שבפיקודו, הועלה ב-1969 לדרגת בריגדיר גנרל. ב-1973 נכנס להיכל התהילה של התעופה. ב-1 במרץ 1975 פרש משירותו הצבאי.
הקריירה הארוכה והפעילה בת 34 השנים של ייגר, שתחילתה במלחמת העולם השנייה, הובילה אותו למקומות רבים בעולם, בהם אוקינאווה במהלך מלחמת קוריאה, ברית המועצות בתקופת המלחמה הקרה, פקיסטן במהלך מלחמת הודו–פקיסטן של 1971, ומקומות נוספים.
למרות רקורד ההפלות הבינוני יחסית שלו והשתתפותו המועטה בלחימה, הוא נחשב על ידי רבים לאחד מטובי הטייסים בכל הזמנים. הוא דורג, בין היתר, כטייס החמישי הטוב בכל הזמנים ברשימת '51 הטייסים הטובים בכל הזמנים' לשנת 2013 על ידי המגזין Flying. במהלך חייו טס ייגר ביותר מ-360 סוגים שונים של מטוסים לאורך תקופה של 70 שנה, מהן כ-20 שנה כיועץ אזרחי לחיל האוויר לאחר שפרש משירות צבאי.